CELEX: 32020R0797
Language: da
Date: 2020-06-17 00:00:00
Title: Kommissionens forordning (EU) 2020/797 af 17. juni 2020 om ændring af forordning (EU) nr. 142/2011 for så vidt angår krav vedrørende animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf (EØS-relevant tekst)

18.6.2020   
               
               
                  DA
               
               
                  Den Europæiske Unions Tidende
               
               
                  L 194/1
               
            
         KOMMISSIONENS FORORDNING (EU) 2020/797
         af 17. juni 2020
         om ændring af forordning (EU) nr. 142/2011 for så vidt angår krav vedrørende animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (1), særlig artikel 41, stk. 3, første afsnit, og artikel 42, stk. 2, litra a), og
         ud fra følgende betragtninger:
         
                     (1)
                  
                  
                     Ved Kommissionens forordning (EU) nr. 142/2011 (2) fastlægges der gennemførelsesforanstaltninger til gennemførelse af de i forordning (EF) nr. 1069/2009 fastsatte folke- og dyresundhedsbestemmelser, som finder anvendelse ved import eller transit af animalske biprodukter og afledte produkter, eller når disse føres i transit gennem Unionen, med henblik på at forebygge og minimere risici for folke- og dyresundheden forårsaget af disse produkter.
                  
               
                     (2)
                  
                  
                     I artikel 15 i Rådets direktiv 97/78/EF (3) er der fastsat bestemmelser om den veterinærkontrol, der skal foretages med henblik på at tillade genindførsel af sendinger af produkter med oprindelse i Unionen, der vender tilbage til Unionen, efter at et tredjeland har nægtet indførsel heraf. Ved Europa-Parlamentets og Rådets forordning (EU) 2017/625 (4) ophæves og erstattes direktiv 97/78/EF med virkning fra den 14. december 2019.
                  
               
                     (3)
                  
                  
                     Ved Kommissionens delegerede forordning (EU) 2019/2074 (5) fastlægges der regler for gennemførelsen af særlig offentlig kontrol af sendinger af dyr og varer som omhandlet i artikel 47, stk. 1, litra a)-c), i forordning (EU) 2017/625, som har oprindelse i og vender tilbage til Unionen, efter at et tredjeland har nægtet indførsel heraf, heriblandt animalske biprodukter og afledte produkter.
                  
               
                     (4)
                  
                  
                     De folke- og dyresundhedsmæssige krav vedrørende indførsel til Unionen af animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf, bør fastlægges i overensstemmelse med artikel 41 og 42 i forordning (EF) nr. 1069/2009.
                  
               
                     (5)
                  
                  
                     Hvis der ikke findes folke- og dyresundhedsmæssige krav med relevans for tilbagesendelse af afviste sendinger af animalske biprodukter og afledte produkter, er disse sendinger omfattet af de generelle importbestemmelser, der er fastsat i forordning (EF) nr. 1069/2009, og de produktspecifikke krav vedrørende import, der er fastsat i bilag XIV til forordning (EU) nr. 142/2011, hvorved det kan forhindres, at visse sendinger med oprindelse i Unionen vender tilbage til Unionen efter afvisning fra et tredjeland, f.eks. på grund af manglende forelæggelse af det produktspecifikke handelsdokument eller sundhedscertifikat, der er påkrævet ved indførsel.
                  
               
                     (6)
                  
                  
                     Den dyre- eller folkesundhedsmæssig risiko, der forårsages af animalske biprodukter og afledte produkter med oprindelse i Unionen, er forskellig fra de risici, der forårsages af sådanne produkter med oprindelse i tredjelande. En sending af animalske biprodukter og afledte produkter, som har oprindelse i og vender tilbage til Unionen, efter at tredjelande har nægtet indførsel heraf, behøver derfor ikke at være ledsaget af et handelsdokument, sundhedscertifikat eller i givet fald en erklæring svarende til et standarddokument, standardcertifikat eller en standarderklæring, som for nærværende er fastlagt i henhold til artikel 42, stk. 2, litra d), i forordning (EF) nr. 1069/2009, som påkrævet for sendinger med oprindelse i tredjelande.
                  
               
                     (7)
                  
                  
                     Det bør være tilladt at indføre førnævnte sending til Unionen og at sende den til virksomheder eller anlæg, der er godkendt i henhold til artikel 24 i forordning (EF) nr. 1069/2009 for den pågældende kategori og de pågældende typer af animalske biprodukter og afledte produkter, forudsat at den kompetente myndighed i bestemmelseslandet i Unionen har indvilliget i at acceptere sendingen.
                  
               
                     (8)
                  
                  
                     Visse sendinger af animalske biprodukter eller afledte produkter, der er bestemt til eksport til tredjelande, kan blive omfattet af kontrol foretaget af en anden kompetent myndighed i Unionen end de myndigheder, som har ansvar for animalske biprodukter og afledte produkter. Hvis den oprindelige plombering er blevet erstattet i forbindelse med en sådan kontrol, bør nummeret på den nye plombering angives på det ledsagende dokument.
                  
               
                     (9)
                  
                  
                     For at sikre tilstrækkelig styring af den folke- og dyresundhedsmæssige risiko og af hensyn til retssikkerheden er det derfor nødvendigt at fastsætte betingelser for tilbagesendelse til Unionen af animalske biprodukter og afledte produkter med oprindelse i Unionen, efter at et tredjeland har nægtet indførsel heraf.
                  
               
                     (10)
                  
                  
                     For at sikre, at de tilbagesendte sendinger af animalske biprodukter og afledte produkter kan spores, bør transporten heraf fra EU-ankomstgrænsekontrolstedet til bestemmelsesvirksomheden overvåges i overensstemmelse med den procedure, der er fastsat i Kommissionens delegerede forordning (EU) 2019/1666 (6).
                  
               
                     (11)
                  
                  
                     Bilag XIV til forordning (EU) nr. 142/2011 bør derfor ændres.
                  
               
                     (12)
                  
                  
                     Idet delegeret forordning (EU) 2019/2074 finder anvendelse fra den 14. december 2019, bør bestemmelserne i nærværende forordning ligeledes anvendes fra denne dato.
                  
               
                     (13)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            I forordning (EU) nr. 142/2011 foretages følgende ændringer:
            
                        1)
                     
                     
                        I artikel 25, stk. 3, tilføjes følgende litra:
                        
                                    »c)
                                 
                                 
                                    de specifikke krav vedrørende animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf, som fastsat i kapitel VI i samme bilag.«
                                 
                              
                  
                        2)
                     
                     
                        I artikel 26 tilføjes følgende litra:
                        
                                    »e)
                                 
                                 
                                    Materiale, som har oprindelse i en medlemsstat og vender tilbage til den pågældende medlemsstat, efter at et tredjeland har nægtet indførsel heraf, opfylder de specifikke krav som fastsat i kapitel VI i bilag XIV.«
                                 
                              
                  
                        3)
                     
                     
                        I artikel 31 tilføjes følgende stykke:
                        »Uanset stk. 1 skal animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf, opfylde de specifikke krav i kapitel VI i bilag XIV.«
                     
                  
                        4)
                     
                     
                        Bilag XIV ændres som anført i bilaget til nærværende forordning.
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 14. december 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. juni 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 300 af 14.11.2009, s. 1.
         
            (2)  Kommissionens forordning (EU) nr. 142/2011 af 25. februar 2011om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (EUT L 54 af 26.2.2011, s. 1).
         
            (3)  Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (EFT L 024 af 30.1.1998, s. 9).
         
            (4)  Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).
         
            (5)  Kommissionens delegerede forordning (EU) 2019/2074 af 23. september 2019 om supplerende regler til Europa-Parlamentets og Rådets forordning (EU) 2017/625 for så vidt angår regler for særlig offentlig kontrol af sendinger af visse dyr og varer med oprindelse i og hjemvendende til Unionen efter nægtet indførelse af et tredjeland (EUT L 316 af 6.12.2019, s. 6).
         
            (6)  Kommissionens delegerede forordning (EU) 2019/1666 af 24. juni 2019 om supplerende regler til Europa-Parlamentets og Rådets forordning (EU) 2017/625 for så vidt angår betingelserne for overvågning af transporten og ankomsten af sendinger af visse varer fra ankomstgrænsekontrolstedet til virksomheden på bestemmelsesstedet i Unionen (EUT L 255 af 4.10.2019, s. 1).
      
      
         
            BILAG
            I bilag XIV til forordning (EU) nr. 142/2011 tilføjes følgende kapitel VI:
            
               »KAPITEL VI
               
                  KRAV VEDRØRENDE INDFØRSEL AF SENDINGER AF ANIMALSKE BIPRODUKTER OG AFLEDTE PRODUKTER, SOM HAR OPRINDELSE I OG VENDER TILBAGE TIL UNIONEN, EFTER AT ET TREDJELANDE HAR NÆGTET INDFØRSEL HERAF
               
               
                  
                     Afsnit 1
                  
               
               
                  Uindpakkede animalske biprodukter og afledte produkter eller sådanne produkter i løs vægt, som har oprindelse i og vender tilbage til Unionen, efter at et tredjeland eller en del af et tredjeland, som ikke er opført på listen i bilag XIV, har nægtet indførsel heraf
               
               
                        
                           1.
                        
                        
                           Den kompetente myndighed på grænsekontrolstedet tillader kun indførsel til Unionen af sendinger af uindpakkede animalske biprodukter og afledte produkter eller sådanne produkter i løs vægt, som har oprindelse i og vender tilbage til Unionen, efter at et tredjeland eller en del af et tredjeland, som ikke er opført på listen i bilag XIV, har nægtet indførsel heraf, med henblik på indførsel til Unionen af den pågældende produkttype, forudsat at følgende betingelser er opfyldt:
                           
                                       a)
                                    
                                    
                                       Sendingen er ledsaget af det officielle certifikat eller dokument, enten som original eller bekræftet kopi, eller af den elektroniske udgave af et sådant certifikat eller dokument, der er genereret ved hjælp af IMSOC (1), og som er udstedt af den kompetente myndighed i eksportmedlemsstaten.
                                    
                                 
                                       b)
                                    
                                    
                                       Sendingen er ledsaget af en erklæring fra den kompetente myndighed i bestemmelsesmedlemsstaten, hvori den pågældende myndighed accepterer at modtage sendingen og angiver bestemmelsesstedet.
                                    
                                 
                                       c)
                                    
                                    
                                       Sendingen opfylder begge følgende betingelser:
                                       
                                                   i)
                                                
                                                
                                                   Den er forblevet plomberet med en intakt oprindelig plombering, hvis fastgørelse af en plombering forud for udførsel fra Unionen var nævnt i det oprindelige certifikat, jf. punkt 1, litra a), eller i et andet officielt dokument, som er udstedt af en myndighed i Unionen
                                                
                                             
                                                   ii)
                                                
                                                
                                                   Den er ledsaget af en officiel erklæring fra den kompetente myndighed eller en anden offentlig myndighed i det tredjeland, som har nægtet indførsel af sendingen, med angivelse af grunden til afvisningen.
                                                
                                             
                                 
                     
                        
                           2.
                        
                        
                           Uanset punkt 1, litra a), skal sendingens oprindelse, i tilfælde af at sendingen blev eksporteret uden et ledsagende officielt certifikat eller dokument, bekræftes på anden vis på grundlag af dokumentation, som forelægges af den driftsleder, der har ansvar for sendingen.
                        
                     
                        
                           3.
                        
                        
                           Transporten af sendinger af produkter som omhandlet i punkt 1 fra grænsekontrolstedet til bestemmelsesstedet skal overvåges i overensstemmelse med artikel 2 i delegeret forordning (EU) 2019/1666.
                        
                     
                  
                     Afsnit 2
                  
               
               
                  Uindpakkede animalske biprodukter og afledte produkter eller sådanne produkter i løs vægt, som har oprindelse i og vender tilbage til Unionen, efter at et tredjeland eller en del af et tredjeland, som er opført på listen i bilag XIV, har nægtet indførsel heraf
               
               
                        
                           1.
                        
                        
                           Den kompetente myndighed på grænsekontrolstedet tillader kun indførsel til Unionen af sendinger af uindpakkede animalske biprodukter og afledte produkter eller sådanne produkter i løs vægt, som har oprindelse i og vender tilbage til Unionen, efter at et tredjeland eller en del af et tredjeland, som er opført på listen i bilag XIV, har nægtet indførsel heraf, med henblik på indførsel til Unionen af den pågældende produkttype, forudsat at kravene i afsnit 1, punkt 1, litra a), b) og litra c), nr. ii), samt i afsnit 1, punkt 2 og 3, er opfyldt:
                        
                     
                        
                           2.
                        
                        
                           Når produkter som omhandlet i punkt 1 er blevet aflæsset, opbevaret, omlæsset, eller hvis den oprindelige plombering er blevet erstattet i eller ved indførsel til et tredjeland eller en del af dets område, der er opført på listen i bilag XIV, skal sendingen ledsages af en officiel erklæring fra den kompetente myndighed eller en anden offentlig myndighed i det pågældende tredjeland eller område:
                           
                                       a)
                                    
                                    
                                       med angivelse af sted og dato for aflæsning, opbevaring og omlæsning og den plombering, der er fastgjort på containeren efter omlæsning
                                    
                                 
                                       b)
                                    
                                    
                                       med bekræftelse af, at
                                       
                                                   i)
                                                
                                                
                                                   plomberingen på det køretøj eller den container, der indeholder sendingen, kun blev brudt med henblik på offentlig kontrol
                                                
                                             
                                                   ii)
                                                
                                                
                                                   produkterne udelukkende blev håndteret i nødvendigt omfang, og navnlig
                                                   
                                                               —
                                                            
                                                            
                                                               ved den korrekte temperatur som påkrævet for de pågældende typer af animalske biprodukter eller afledte produkter og
                                                            
                                                         
                                                               —
                                                            
                                                            
                                                               på en måde, der forhindrer krydskontaminering blandt produkterne i forbindelse med kontrollen
                                                            
                                                         
                                             
                                                   iii)
                                                
                                                
                                                   køretøjet eller containeren straks blev plomberet igen efter den offentlige kontrol
                                                
                                             
                                 
                                       c)
                                    
                                    
                                       med angivelse af grundene til aflæsning og opbevaring.
                                    
                                 
                     
                  
                     Afsnit 3
                  
               
               
                  Indpakkede animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf
               
               
                        
                           1.
                        
                        
                           Den kompetente myndighed ved grænsekontrolstedet tillader kun indførsel til Unionen af sendinger af indpakkede animalske biprodukter og afledte produkter, som har oprindelse i og vender tilbage til Unionen, efter at et tredjeland har nægtet indførsel heraf, forudsat at kravene i afsnit 1 er opfyldt, og at hvert enkelt produkts emballage er forblevet intakt i forhold til dens tilstand forud for eksport.
                        
                     
                        
                           2.
                        
                        
                           Når produkter som omhandlet i punkt 1 er blevet aflæsset i et tredjeland, ledsages sendingen af en officiel erklæring fra den kompetente myndighed eller en anden offentlig myndighed i det pågældende tredjeland, hvori det attesteres, at produkterne
                           
                                       a)
                                    
                                    
                                       ikke har været genstand for anden håndtering end aflæsning, opbevaring og omlæsning
                                    
                                 
                                       b)
                                    
                                    
                                       blev håndteret ved den temperatur, der er påkrævet for de pågældende typer af animalske biprodukter eller afledte produkter.«
                                    
                                 
                     
            
               (1)  Kommissionens gennemførelsesforordning (EU) 2019/1715 af 30. september 2019 om regler for driften af informationsstyringssystemet vedrørende offentlig kontrol og dets systemkomponenter (IMSOC-forordningen) (EUT L 261 af 14.10.2019, s. 37).